Broj: 711-I-1992-P-53-20/21-08-17

Zagreb, 22. listopada 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu Joska Roščića, općinskog načelnika Općine Baška Voda, pokrenutog odlukom Povjerenstva Broj: 711-I-1483-P-53-20/21-06-17 od 27. kolovoza 2021.,** na 146 sjednici Povjerenstva, održanoj 22. listopada 2021., donosi sljedeću

**ODLUKU**

**I. Dužnosnik Josko Roščić, općinski načelnik Općine Baška Voda, samostalnim i diskrecijskim imenovanjem svoje kćeri Dragice Vranješ na funkciju članice Nadzornog odbora trgovačkog društva Gradina Baška-Voda d.o.o. od 11. studenoga 2015., koja je s njime interesno povezana osoba prema članku 4. stavku 5. ZSSI-a, počinio je povredu članka 7. stavka 1. podstavka c) ZSSI-a.**

**II. Dužnosnik Josko Roščić, općinski načelnik Općine Baška Voda, donošenjem odluke dana 11. studenoga 2015. u obavljanju funkcije člana Skupštine trgovačkog društva Gradina Baška-Voda d.o.o. kojom je, bez prijedloga Općinskog vijeća Općine Baška Voda, imenovao Đanija Radića, Dragicu Roščić, Nikšu Staničića te Marina Beroša za članove Nadzornog odbora trgovačkog društva Gradina Baška-Voda d.o.o., počinio je povredu članka 15. stavka 2. ZSSI-a.**

**III. Za povredu ZSSI-a, opisane pod točkom I. izreke ove odluke, dužnosniku Josku Roščiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 139. sjednici, održanoj dana 27. kolovoza 2021., pod točkom II. izreke pokrenulo postupak za odlučivanje o sukobu interesa protiv dužnosnika Joska Roščića, općinskog načelnika Općine Baška Voda, zbog moguće povrede članka 7. stavka 1. podstavka c) ZSSI-a, koja proizlazi iz okolnosti da je 11. studenoga 2015. samostalno i diskrecijski imenovao svoju kćer, Dragicu Vranješ, na funkciju članice Nadzornog odbora trgovačkog društva Gradina Baška-Voda d.o.o., koja je s njime interesno povezana osoba prema članku 4. stavku 5. ZSSI-a, te je pod točkom III. izreke pokrenulo postupak za odlučivanje o sukobu interesa protiv navedenog dužnosnika zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik dana 11. studenoga 2015. u obavljanju funkcije člana Skupštine donio odluku kojom je, bez prijedloga Općinskog vijeća Općine Baška Voda, imenovao Đanija Radića, Dragicu Roščić, Nikšu Staničića te Marina Beroša za članove Nadzornog odbora trgovačkog društva Gradina Baška-Voda d.o.o.

Dužnosnik Josko Roščić zaprimio je navedenu odluku 7. listopada 2021., te se na istu očitovao u otvorenom zakonskom roku.

Dužnosnik u očitovanju u bitnome navodi da je dana 11. studenoga 2015. predsjednica Mjesnog odbora Vranješ postala članica Nadzornog odbora trgovačkog društva Gradina Baška-Voda d.o.o., sukladno praksi koja postoji od 1990.- ih. Dužnosnik navodi da je praksa Općine Baška Voda, prema stavu svih sastava Općinskog vijeća Općine Baška Voda, uključivanje te davanje odgovornosti predsjednicima mjesnih odbora za praćenje rada komunalnog trgovačkog društva, urednost mjesta, redovan odvoz smeća, kao i kontroliranje upravljanja i odvoza krupnog otpada, imajući u vidu da Općina ne dozvoljava njegovo iskrcavanje koje se događa zbog gradnje u Podbiokovlju, zbog čega su isti bili angažirani u Nadzornom odboru društva.

Također navodi da predsjednika Mjesnog odbora biraju građani, a ne temeljem samostalne i diskrecijske odluke općinski načelnik, slijedom čega predlaže izricanje blaže sankcije opomene, ako Povjerenstvo smatra da je predmetnim izborom trebao promijeniti ustaljenu praksu imenovanja, jer bi se tada radilo o lakšoj povredi ZSSI-a.

Dužnosnik ističe da je kriterij kojim se rukovodio jasan i provjerljiv te da dužnost općinskog načelnika Općine Baška Voda obnaša od 1993., odnosno da je i ranije obnašao dužnost u bivšoj Općini Makarska, pri čemu je u cijelom tom razdoblju postojala opisana praksa imenovanja slijedom obavljanja funkcije predsjednika Mjesnog odbora. Napominje da ista praksa doprinosi odgovornosti građana koji biraju članove Mjesnog odbora te da bi njezinom promjenom lišio svoju kćer odgovornosti za obavljanje javne funkcije, kao i da postoji mali interes građana za obavljanjem nadzorne funkcije u trgovačkom društvu, koje obavlja komunalnu djelatnost na području Općine s oko 3.000 stanovnika, ali i s oko 30.000 turista i dnevnih posjetitelja.

U očitovanju se iznosi da je njegova kći obavljala funkciju članice Nadzornog odbora trgovačkog društva Gradina Baška-Voda d.o.o. kraće od godine dana te iznosi da je članove Nadzornog odbora imenovao prema praksi i stavu Općinskog vijeća u okviru svojih ovlasti koje ima sukladno Zakonu o lokalnoj i područnoj (regionalnoj) samoupravi, i to isključivo temeljem kriterija obavljanja funkcije izabranih predsjednika mjesnih odbora, među kojima je i bila i njegova kći.

Navodi da će, obzirom na nedoumice, ovu dugogodišnju praksu i u budućem razdoblju potvrđivati odlukom predstavničkog tijela, iako njegova kći više ne obavlja funkciju predsjednice Mjesnog odbora, niti članice Nadzornog odbora trgovačkog društva, što je prestala biti prije pet godina, odnosno 2016., te da će zatražiti od trgovačkog društva Gradina Baška-Voda d.o.o. ažurno vođenje podataka, kao i detaljnije navođenje kriterija i dugogodišnjih praksi od strane stručnih službi Općine u odlukama Općine o imenovanju.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Josko Roščić u kontinuitetu obnaša dužnost općinskog načelnika Općine Baška Voda u mandatima 2009. – 2013., 2013. – 2017., 2017. – 2021. te da je na ovu dužnost izabran i u mandatu 2021. – 2025, odnosno da istu obnaša tijekom cijelog razdoblja važenja odredbi ZSSI-a

Člankom 3. stavkom 1. podstavkom 39. ZSSI-a propisano da su općinski načelnici i njihovi zamjenici dužnosnici u smislu odredbi navedenoga Zakona, stoga je dužnosnik Josko Roščić, povodom obnašanja dužnosti općinskog načelnika Općine Baška Voda obvezan postupati sukladno odredbama ZSSI-a.

Povjerenstvo je izvršilo uvid u digitalne podatke matice rođenih te je utvrđeno da je Josko Roščić otac Dragice Roščić, koja je u 2018. sklopila brak te je uzela prezime Vranješ.

Uvidom u podatke sudskog registra nadležnog Trgovačkog suda u Splitu, utvrđeno je da je pod matičnim brojem subjekta 060224233, upisano trgovačko društvo Gradina – Baška Voda d.o.o., čiji je jedini osnivač Općina Baška Voda te da je dužnosnica Dragica Vranješ upisana kao zamjenica predsjednika Nadzornog odbora. Navedena okolnost potvrđena je uvidom u podatke povijesnog izvatka za isto trgovačko društvo. Dužnosnica je i na dan donošenja ove odluke upisana u sudski registar kao zamjenica predsjednika Nadzornog odbora.

Iz podataka Porezne uprave pribavljenih temeljem ovlaštenja utvrđeno je da je dužnosnica u 2016. ostvarila primitke od trgovačkog društva Gradina – Baška Voda d.o.o., ukupno njih 11, dok u razdoblju 2017. – 2021. takvih primitaka nije bilo.

Na zahtjev Povjerenstva, trgovačko društvo Gradina - Baška Voda d.o.o. očitovalo se dopisom od 5. ožujka 2020., u kojem se navodi da je dužnosnica Dragica Roščić Odlukom Općine Baška Voda od 11. studenoga 2015. („Službeni glasnik“, broj 13/15.) imenovana za članicu Nadzornog odbora istog društva od strane Općine Baška Voda, sukladno zakonu i Statutu Općine Baška Voda. Ističe se kako je imenovana na ovu funkciju ipso iure, obzirom da je u to vrijeme obavljala funkciju predsjednice Mjesnog odbora Baška Voda te da se uz nju predloženi, odnosno imenovani Nikša Staničić, predsjednik Mjesnog odbora Bast, Marin Beroš, predsjednik Mjesnog odbora Bratuš te Đani Radić, predstavnik administracije Općine Baška Voda, dok je peti član, …………….. izabran sukladno proceduri kojom se tajnim glasovanjem bira predstavnik Radničkog vijeća. Iznosi da je nakon imenovanja održana konstituirajuća sjednica 9. prosinca 2015. na kojoj je Dragica Roščić izabrana za zamjenicu predsjednika Nadzornog odbora, uz napomenu da je ovo tijelo u 2016. nakon konstituiranja održalo tri sjednice, 2. ožujka 2016., 22. travnja 2016. i 12. prosinca 2016.

Također, u ovome se dopisu navodi da je Dragica Roščić do stupanja na dužnost zastupnice u Hrvatskom saboru, sukladno Odluci o naknadi, primala mjesečnu naknadu od 500,00 kn za obavljanje funkcije zamjenice predsjednika Nadzornog odbora, kao i ostali članovi Nadzornog odbora, dok je predsjednik Nadzornog odbora ostvarivao mjesečni iznos od 700,00 kn, i to za prosinac 2015., te za sve mjesece od siječnja do rujna 2016., odnosno do 18. listopada 2016., nakon čega joj više nije isplaćivana naknada, obzirom da je osobno, po stupanju na dužnost, zatražila da joj se više ista ne isplaćuje te je podnijela ostavku i nije prisustvovala niti jednoj sjednici Nadzornog odbora ovog trgovačkog društva.

Očitovanju navedenog trgovačkog društva priloženi su Odluka o imenovanju članova Nadzornog odbora komunalnog poduzeća Gradina – Baška Voda d.o.o. od 11. studenoga 2015., koju je donio dužnosnik Josko Roščić, općinski načelnik Općine Baška Voda, kojom su temeljem odredbe članka 48. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11. i 144/12.) te Statuta Općine Baška Voda („Glasnik“. Broj 10/09., 12/12., 6/13. i 11/13.), za članove Nadzornog odbora istog društva imenovani Đani Radić, Dragica Roščić, Nikša Staničić te Marin Beroš, Zapisnik o konačnim rezultatima izbora za predsjednika Radničkog vijeća trgovačkog društva Gradina – Baška Voda d.o.o. od 11. prosinca 2014., Zapisnik sa konstituirajuće sjednice Nadzornog odbora predmetnog društva od 8. prosinca 2015.,  kojim se utvrđuje da je Dragica Roščić izabrana za dopredsjednicu Nadzornog odbora, te Potvrda o isplaćenom primitku, dohotku i uplaćenom doprinosu trgovačkog društva Gradina – Baška Voda d.o.o. za 2016., godinu, iz koje proizlazi da je dužnosnica Dragica Roščić u ovoj godini za članstvo u Nadzornom odboru zaključno s 18. listopada 2016. primila ukupan iznos od 5.290,32 kn temeljem izvršenih 11 uplata.

Na dodatno traženje Povjerenstva je li općim aktom trgovačkog društva Gradina – Baška Voda d.o.o. propisano da se predsjednici mjesnih odbora po položaju imenuju za članove Nadzornog odbora istog trgovačkog društva, navedeno trgovačko društvo očitovalo se dopisom od 1. srpnja 2021. u kojem se navodi da je Dragica Vranješ r. Roščić na tu funkciju imenovana kao predsjednica Mjesnog odbora Baške Vode te da je osoba koja nakon nje obavlja funkciju predsjednika Mjesnog odbora Baške Vode, Toni Jurišić, zaposlenik istog trgovačkoga društva, zbog čega nije imenovan na mjesto člana Nadzornog odbora, jer je već u Nadzornom odboru drugi zaposlenik …………………, kao predsjednik Radničkoga vijeća.

Također se u dopisu iznosi da je Nadzorni odbor trgovačkog društva nastavio raditi sa četiri člana, pri čemu Dragica Vranješ, sukladno prethodno navedenim činjenicama, nije sudjelovala u njegovom radu niti je za to primala naknadu, kao što nije nakon prestanka obnašanja dužnosti zastupnice u Hrvatskom saboru ponovno imenovana u Nadzorni odbor trgovačkog društva Gradina - Baška Voda d.o.o.

Očitovanju prileži obavijest o ostavci na mjesto člana u Nadzornom odboru i prestanku prava na primanje naknade, koju je dužnosnica podnijela 18. studenoga 2016., upućena Odjelu za računovodstvo istog društva, a u kojoj se navodi da, sukladno obavijesti koju je zaprimila od nadležne službe nakon stupanja na dužnost zastupnice u Hrvatskom saboru, daje ostavku na funkciju člana Nadzornog odbora te ukazuje da joj se od tog dana za obavljanje ove funkcije ne obračunava naknada.

Sukladno članku 4. stavku 2. ZSSI-a, članovi obitelji dužnosnika u smislu tog Zakona su srodnici po krvi u uspravnoj lozi. Sukladno članku 4. stavku 5. ZSSI-a, povezane osobe su članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Odredbom članka 48. stavka 1. točke 6. Zakona o lokalnoj i područnoj (regionalnoj) samoupravi, uvedenom Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 144/12.), a koji je bio na snazi u vrijeme donošenja odluke, bilo je propisano da općinski načelnik imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba, osim ako posebnim zakonom nije drugačije određeno.

Člankom 44. Statuta Općine Baška Voda na temelju kojeg je donesena odluka o imenovanju, propisano je da općinski načelnik Općine Baška Voda imenuje i razrješava predstavnike Općine Baška Voda u tijelima javnih ustanova i ustanova kojih je osnivač Općina Baška Voda, trgovačkih društava u kojima Općina Baška Voda ima udjele ili dionice i drugih pravnih osoba kojih je Općina Baška Voda osnivač, ako posebnim zakonom nije drugačije određeno.

Iz pribavljenih očitovanja i dokumentacije utvrđeno je da je dužnosnik Josko Roščić, općinski načelnik Općine Baška Voda, 11. studenoga 2015. imenovao Dragicu Vranješ, koja je kao njegova kćer, sukladno članku 4. stavku 5. ZSSI-a, s njim interesno povezana osoba, na funkciju članice Nadzornog odbora trgovačkog društva Gradina Baška-Voda d.o.o., pri čemu se u očitovanju navedenog trgovačkog društva navodi da je ista imenovana povodom obavljanja funkcije predsjednice Mjesnog odbora Baška Voda, što i dužnosnik ističe u svojem očitovanju.

Naime, iz istih dokumenata proizlazi da je postojala praksa imenovanja predsjednika mjesnih odbora s područja Općine Baška Voda za članove Nadzornog odbora, kako bi se što veći broj izabranih predstavnika građana uključio u rad komunalnog trgovačkog društva.

Međutim, ova praksa nikada nije formalizirana niti je bilo kojim aktom Općine ili trgovačkog društva propisano da su svi predsjednici mjesnih odbora ujedno po položaju članovi Nadzornog odbora istoga društva, odnosno iz odredbe bilo kojeg akta ne proizlazi da bi postojalo ograničenje u pogledu imenovanja onih osoba koje obavljaju funkciju predsjednika mjesnih odbora za članove Nadzornog odbora, niti da bi to bila obveza tijela koje odlučuje o imenovanju.

Naime, u odluci o imenovanju navode se zakonske i statutarne ovlasti koje za dužnosnika, kao općinskog načelnika Općine Baška Voda, proizlaze iz tada važećih odredbi Zakona o lokalnoj i područnoj (regionalnoj) samoupravi i Statuta Općine Baška Voda, kojima su općenito propisane ovlasti općinskog načelnika Općine Baška Voda koje se odnose na imenovanje i razrješenje predstavnika ove Općine u tijelima javnih ustanova, trgovačkih društava i drugih pravnih osoba, ali iz zakonskih i statutarnih odredbi ne proizlazi da bi postojala obveza imenovanja predsjednika mjesnih odbora na funkciju u Nadzornom odboru, odnosno da bi imenovanje drugih osoba bilo suprotno istima.

Ovo je potvrđeno i postojećem situacijom kada novi predsjednik Mjesnog odbora Baška Voda, ujedno i osoba koja je naslijedila Dragicu Vranješ na ovoj funkciji, nije imenovan za člana Nadzornog odbora, obzirom da je ta osoba zaposlenik društva, a u Nadzorni odbor je već kao predstavnik radnika već imenovana druga osoba, zbog čega ovo tijelo djeluje u sastavu od četiri člana.

Stoga se ne može prihvatiti tvrdnja iz očitovanja da dužnosnik nije imao drugu mogućnost osim imenovati svoju kći na ovu funkciju, jer se radi o praksi koja ne predstavlja obvezu postupanja, a koja bi se njoj suprotnim postupanjem mogla prekršiti, već o uspostavljenoj praksi koja se može primjenjivati u svim situacijama, osim kada bi bila suprotna odredbama svih zakona koji se primjenjuju u situaciji imenovanja članova nadzornih odbora od strane dužnosnika.

U ovoj situaciji nije sporna ovlast dužnosnika da kao predstavnik osnivača imenuje članove Nadzornog odbora trgovačkog društva kojem je jedinica lokalne samouprave osnivač, obzirom da obnaša dužnost čelnika izvršne vlasti. Međutim, prilikom njezina izvršavanja dužnosnik mora voditi računa da obnaša javnu dužnost te da donosi odluke u općem interesu, slijedom čega se na imenovanje primjenjuju i odredbe ZSSI-a.

Povjerenstvo tumači kako je, sukladno odredbama ZSSI-a, dužnosnik prije svega uvijek pozvan štititi javni interes te koristiti ovlasti koje mu pripadaju na način da se tijekom njihova izvršavanja rukovodi javnim interesom i izbjegava postupanja kojima se on može dovesti u pitanje, što je svakako situacija imenovanja člana obitelji na neku javnu funkciju, jer tada na dužnosnika utječu privatni interesi koji proizlaze iz navedenog odnos interesne povezanosti, obzirom da u odnosu na istu osobu ne može biti nepristran i objektivan.

U ovoj je situaciji Dragica Vranješ mogla biti imenovana na funkciju članice Nadzornog odbora povodom okolnosti obavljanja funkcije u Mjesnom odboru, ali je dužnosnik bio dužan prepoznati da se nalazi u povredi odredbi ZSSI-a ako bi odlučivao o imenovanju svoje kćeri, slijedom čega je trebao pravilno upravljati takvom situacijom te se izuzeti se od postupanja i ovlastiti drugu osobu da odluči o njezinom eventualnom imenovanju.

Prilikom odlučivanja o imenovanju dužnosnik je svoju kći u Nadzorni odbor navedenog društva imenovao bez provođenja bilo kakvog postupka te odluci nije prethodio prijedlog nekog drugog tijela koje bi poduzimalo radnje u postupku imenovanja.

Dužnosnik je stoga u ovoj situaciji postupio samostalno i diskrecijski kada je imenovao svoju kći, a odluka o imenovanju predstavlja konstitutivan akt temeljem kojeg je Dragica Vranješ uopće postala članica Nadzornog odbora te je takva odluka bila podobna za upis u sudski registar nadležnog trgovačkog suda, u smislu propisa koje se odnose na provedbu akata organa trgovačkih društava.

Osim što je time osoba koja je s njime interesno povezana stekla određenu novčanu korist od dužnosnikove radnje, ujedno se narušava i povjerenje u dužnosnika i odluke koje on donosi, a jačanje i čuvanje povjerenja u dužnosnike i tijela javne vlasti svakako predstavlja javni interes. Kada dužnosnik koristi javne ovlasti tako da na opisani način odlučuje o imenovanju svoje kćeri, što ima za posljedicu smanjenje javnog povjerenja u odluke koje donosi, došlo je do njihova korištenja suprotno svrsi zašto su propisana, odnosno do zlouporabe posebnih prava odlučivanja.

Obzirom da je dužnosnik Josko Roščić, u obnašanju dužnosti općinskog načelnika Općine Baška Voda, 11, studenoga 2015. samostalno i diskrecijski imenovao svoju kći, Dragicu Vranješ, na funkciju članice Nadzornog odbora trgovačkog društva Gradina Baška-Voda d.o.o., koja je s njime interesno povezana osoba prema članku 4. stavku 5. ZSSI-a, počinio je povredu članka 7. stavka 1. podstavka c) ZSSI-a.

Nadalje, nije sporno da dužnosnik kao čelnik izvršne vlasti i predstavnik osnivača u skupštini društva može imenovati članove nadzornog tijela trgovačkog društva kojem je jedinica lokalne samouprave osnivač, pozivajući se pritom na odredbe Zakona o lokalnoj i područnoj (regionalnoj) samoupravi. Međutim, pored odredbi navedenog Zakona, kojim je uređeno imenovanje članova uprave trgovačkih društava u vlasništvu jedinice lokalne ili područne (regionalne) samouprave u smislu ovlaštenog tijela za donošenje odluke, dužnosnik je također dužan voditi brigu i o poštivanju ZSSI-a, konkretno odredbi članka 15. stavka 2. ZSSI-a, u dijelu kojim se propisuje temeljem kojeg akta dužnosnik donosi odluku o imenovanju.

Naime, ovom je zakonskom odredbom izričito propisano da odluci skupštine o imenovanju članova upravnih i nadzornih odbora trgovačkih društava u kojima jedinica lokalne odnosno područne (regionalne) samouprave ima dionice ili udjele u vlasništvu, treba prethoditi prijedlog predstavničkog tijela.

Obzirom da je dužnosnik odluku o imenovanju članova Nadzornog odbora trgovačkog društva Gradina Baška-Voda d.o.o. od 11. studenoga 2015. u obavljanju funkcije člana Skupštine trgovačkog društva Gradina Baška-Voda d.o.o., kojom je za članove Nadzornog odbora trgovačkog društva Gradina Baška-Voda d.o.o. imenovao Đanija Radića, Dragicu Roščić, Nikšu Staničića te Marina Beroša, donio bez prijedloga predstavničkog tijela jedinice lokalne samouprave, odnosno Općinskog vijeća Općine Baška Voda, bez primjene relevantnih odredbi ZSSI-a, povrijedio je odredbu članka 15. stavka 2. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbe članka 7. Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo činjenicuda je imenovao osobu koja se s njim nalazi u najbližoj rodbinskoj povezanosti.

Kao okolnost koja umanjuje odgovornost dužnosnika i utječe na visinu izrečene sankcije obustave isplate dijela neto mjesečne plaće, Povjerenstvo je cijenilo da je postojala neformalna praksa imenovanja predsjednika mjesnih odbora s područja Općine, a što je njegova kći bila u trenutku imenovanja.

Cijeneći navedene okolnosti, Povjerenstvo smatra da je za opisanu povredu pod točkom I. izreke primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom iznosu od 1.000,00 kuna.

U odnosu na utvrđenu povredu članka 15. stavka 2. ZSSI-a pod točkom II. izreke, Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede ove zakonske odredbe te stoga Povjerenstvo nije razmatralo niti odlučivalo o sankciji za utvrđenu povredu pod ovom točkom izreke, počinjenu od strane navedenog dužnosnika.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Josko Roščić, elektroničkom dostavom
2. Objava na internetskoj stranici Povjerenstva
3. Pismohrana